Жоба

**ҚР Энергетика министрінің ҚР Парламенті Мәжілісінде өтетін Үкімет сағаты аясында «Газ саласын дамыту перспективалары» тақырыбына баяндамасы**

**Құрметті Балайым Туғанбайқызы!**

Құрметті депутаттар!

**1-Слайд**

Еліміздің газ саласын дамыту перспективалары бойынша қысқаша пайымдау мен жаңа тәсілдерді ұсынуға рұқсат етіңіздер.

**2-Слайд Тауарлық газдың сын-қатерлері**

Газ қоры бойынша Қазақстан әлемде 22-ші орында, ал ТМД елдерінің арасында Ресей мен Түрікменстаннан кейін 3-ші орында. Табиғи газды кеңінен қолдану мүмкіндігін ескере отырып, әлемдік экономикада оның маңызы зор.

Ел ішінде газ тұтыну тұрақты түрде өсуде.   
2017 жылдан бастап 2021 жылды қоса алған кезеңде тұтыну 13,8-ден 18,6 млрд. м3-ге дейін 4,8 млрд.м3-ге өсті. Газ тұтыну өсімі шамамен 35% немесе жыл сайын орта есеппен 7%-ды құрады.

Сонымен бірге, елдегі газ саласын дамытудың негізгі тежеуші факторы бағаны тежеу саясаты болып табылады, осыған байланысты 2025 жылға қарай отандық газдың тапшылығы және импорттық ресурстарға тәуелділік туындауы мүмкін.

Жақын болашақта тауарлық газдың негізгі өндірушілері Қашаған, ҚПО, ТШО болып қалады, оларға тауарлық газ ресурстарының жалпы көлемінің 64%-ы тиесілі.

Өз құрылымы бойынша Қазақстанда өндірілетін газ ілеспе мұнай газы болып табылады, ол негізінен өңдеуге инвестицияларды талап етеді.

Алайда, жер қойнауын пайдаланушылардың газ өндірудің өзіндік құнын өтемейтін бағаларды ескере отырып, ресурстық базаны кеңейтуге мүдделілігінің төмендігін ескере отырып, тиісті ынталандыру шаралары қажет.

Осыған байланысты, газ жобаларына арналған ынталандыру шаралары арқылы **еліміздің ресурстық базасын толықтыру туралы мәселе өткір болып тұр**.

**3-Слайд Қашаған ГӨЗ-ін салу жобасы**

Қазіргі уақытта ресурстық базаны кеңейту үшін Қашаған кен орнында газ өңдеу зауытының 1-кезеңін үш кезекпен (1, 2 және 6 млрд.м3) салу бойынша жұмыс жүргізілуде, ол   
**2030 жылға қарай** тауарлық газдың өсімін **6,2 млрд. м3-ден** асыруға мүмкіндік береді**.**

**2021 жылғы маусымнан бастап** қуаты   
**1 млрд. м3** жобаның бірінші кезеңі бойынша құрылыс-монтаждау жұмыстары белсенді түрде жүргізілуде. Бірінші кезеңді   
**2024 жылдың** басында іске қосу күтілуде.

Аталған ГӨЗ-дерді салу Кашаған жобасының 2-фазасында пысықталуда, ол мұнай өндірісін **тәулігіне 400 мың тоннадан 700 мың тоннаға дейін өсіруге** мүмкіндік береді.

**4-Слайд Газдың ресурстық базасын кеңейту бойынша әлеуетті жобалар**

Бұған қоса, Министрлік фискалдық преференциялар беру арқылы ресурстық базаны жаңа газ жобалары үшін кеңейтуді ынталандыру бойынша жан-жақты жұмыс жүргізуде.

Мемлекет басшысының тапсырмасына сәйкес жер қойнауын пайдалануға арналған Жақсартылған модельдік келісімшартты әзірлеу бойынша Шетелдік инвесторлар кеңесімен бірлескен жұмыс шеңберінде газ жобаларына салықтың босату түріндегі фискалдық жеңілдіктер келісілді, атап айтқанда: **өндіру басталған күннен бастап 10 жылға КТС-тен бас тарту,** **өндіру басталған күннен бастап 10 жылға ЭКБ-дан бас тарту және жер қойнауын пайдалануға баламалы салыққа ауысу құқығын беру.**

Аталған шаралар 2030 жылға қарай тауарлық газдың ресурстық базасын **6,7 млрд. м3**-ге дейін ұлғайтуға мүмкіндік береді.

**5-Слайд Тауарлық газға баға белгілеудің қазіргі схемасы**

Бұл слайдта тауарлық газға баға белгілеудің қазіргі схемасы көрсетілген.

Елдің ішкі нарығын газбен тұрақты қамтамасыз ету мақсатында 2014 жылы **ұлттық оператор** институты енгізілді, оған мұнай кен орындарында өндірілетін газды сатып алуға мемлекеттің артықшылықты құқығы берілген.

Ұлттық оператор – «QazaqGaz» ҰК тауарлық газдың көтерме саудасын және сатып алу бағасы мен магистральдық тасымалдау тарифтерін негізге ала отырып, бірыңғай газбен жабдықтау жүйесі арқылы газды бөлуді бірыңғай диспетчерлеуді жүзеге асырады.

Бұл схема мемлекеттік органдарға газдың бағасын ұстап тұруға және ішкі нарықта тұрақты газбен жабдықтауды қолдауға мүмкіндік береді.

Бұл ретте, көтерме сауда ұлттық оператор үшін залалды болып табылады, ол экспортық түсімдерге тікелей байланысты және содан субсидияланады. Мәселен, 2015-2021 жылдарда ұлттық оператор ішкі нарыққа **587 млрд.** теңге субсидиялады.

**6-Слайд** **Тауарлық газға баға белгілеу**

Слайдтан көрініп тұрғандай, қолданыстағы бағалар әлемдегі ең төмен бағалардың бірі болып табылады. Газдандыруды дамыту жағдайында ұлттық оператордың шығындары тұтынудың, оның ішінде газға нарықтық бағаны төлеуге қабілетті жаңа коммерциялық тұтынушылардың өсуімен жыл сайын ұлғаюда.

Сонымен қатар Министрлік Үкіметке 2024 жылға дейін жер қойнауын пайдаланушылардан сатып алу бағаларын тоқтату жөнінде ұсыныс енгізді. Бұл шара елдің әлеуметтік осал азаматтары үшін тауарлық газға шекті көтерме сауда бағаларын тежеп тұруға ықпал ететін болады.

Ұлттық оператордың қаржылық тұрақтылығын қолдау үшін көтерме сауда бағаларын кезең-кезеңімен көтеруді ескере отырып, қазақстандық газ ресурстарының шектеулілігін ескере отырып, халық пен ірі әлеуметтік маңызы бар объектілер үшін бөлшек сауда бағаларын тежей отырып, ұзақ мерзімді бағалық және тарифтік саясат қажет.

Осыған байланысты, Министрлік ҚазақГазбен бірлесіп тұтынушылардың жаңа санаттарын: **ірі коммерциялық тұтынушылар мен цифрлық майнингті жүзеге асыратын тұлғаларды** заңнамалық тұрғыда енгізу бойынша мәселені пысықтауда.

Бұл шара ұлттық оператордың қосымша шығындарын шоғырландырмай, халық үшін, оның ішінде әлеуметтік осал топтар мен әлеуметтік маңызы бар өнеркәсіптік тұтынушылар үшін бағаларды тежеп тұруға мүмкіндік береді.

**7-Слайд Елді газдандыру**

2021 жылдың қорытындысы бойынша елді газдандырудың жалпы деңгейі халықтың жалпы санының **57,67%-ын** құрады немесе 11 млн адам газға қол жеткізді.

Тұтастай алғанда, елді газдандыру Қазақстан Республикасын газдандырудың 2015 – 2030 жылдарға арналған Бас схемасына сәйкес жүзеге асырылады.

Бүгінгі таңда ішкі газ тұтынудың күрт өсуіне және елді одан әрі үздіксіз газдандыру үшін газ тасымалдау жүйесін жаңғырту қажеттілігіне байланысты бүгінгі таңда Министрлік ҚазақГазбен бірлесіп газдандырудың бас схемасын жаңартып жатыр және ол аяқталу сатысында.

**8-Слайд ЖК-ның 247, 278-тармақтарын орындау**

Аманат партиясының Жол картасы аясында Министрлікке   
2 тармақ бекітілген. 2021 жылдың қорытындысы бойынша   
247-тармақ бойынша жоспарлы көрсеткіш 68 мың адам болған кезде, 165,9 мың адам газға қол жеткізді.

278-тармақ бойынша 2021 жылға арналған газдандырудың жоспарлық көрсеткіші 53,71% болса, нақты деңгей 57,67%-ды құрады.

Бұл ретте бекітілген бюджет аясында 2025 жылғы жоспарлы көрсеткіштегі (246 ауыл) 187 ауылдық елді мекенді газдандыруға қаражат бөлінді.

Осыған байланысты, бюджет қаражатын уақтылы бөлу Аманат Жол картасының көрсеткіштеріне жоспарлы түрде қол жеткізуге мүмкіндік береді.

**9-Слайд** **«003» бюджеттік бағдарламасы бойынша жобаларды іске асыру**

Ағымдағы жылы елді газдандыруды дамытуға Министрліктің 003 бюджеттік бағдарламасы бойынша республикалық бюджеттен **45,8 млрд теңге** бөлінді, сондай-ақ 2022 жылға арналған республикалық бюджетті нақтылау шеңберінде қосымша **50,1 млрд теңге** қолдау тапты. Нәтижесінде, 133 жобаны іске асыруға **96 млрд теңге** қарастырылған, бұл   
**146 мың адамды** немесе **93 елді мекенді** газбен қамтамасыз етуге мүмкіндік береді. 2022 жылдың қорытындысы бойынша газдандырудың жоспарланған деңгейі **58,43%-ды** құрайды.

***Анықтама:***

*2010-2021 жылдар кезеңінде мемлекеттік бюджет есебінен   
1 158-ден астам жоба іске асырылды және өңірлерде 20 мың км-ден астам газбен жабдықтау желілері салынды.*

*Нәтижесінде, ағымдағы жылдың қорытындысы бойынша ел халқын газдандыру көрсеткіші 58,43% деңгейінде жоспарланған, 11,1 млн.адам табиғи газға қол жеткізе алады.*

*2021 жылдың қорытындысы бойынша газдандыру деңгейі 57,67%, 11 млн. адамды құрады.*

**10-Слайд Солтүстік өңірлер мен ШҚО-ны газдандыру**

Солтүстік өңірлер мен Шығыс Қазақстан облысын газдандыру бойынша Министрлік газдандырудың 2 нұсқасын қарастыруда:

**Ресей Федерациясынан газдандыру.**

Бұл нұсқа Қазақстан-Ресей жұмыс тобының шеңберінде қарастырылуда. Министрлік әкімдіктермен бірлесіп, газдандыру нұсқаларын қарау үшін тұтынудың болжамды көлемін айқындап, Ресей тарапына жіберді.

***Анықтама:***

*ШҚО, СҚО және Павлодар облыстары бойынша шамамен тұтыну жылына   
2,7 млрд. м3 құрайды.****.***

Сондай-ақ, газ құбырларының ең оңтайлы бағыттары анықталды, бұл:

- Шамамен ұзындығы **1000 км** «Павлодар қаласына тармақталатын Барнаул – Рубцов – Семей – Өскемен»;

– Шамамен ұзындығы **644 км** «Есіл – Петропавл – Көкшетау – Нұр-Сұлтан» бағыттары.

Бүгінгі таңда Ресей тарапы есептеулер жүргізуде, оны ағымдағы жылдың екінші тоқсанында алу күтіледі.

Сондай-ақ біз Ресей Федерациясынан сұйытылған табиғи газды жеткізу арқылы Шығыс Қазақстан облысы мен солтүстік өңірлерді газдандыру нұсқасын зерделеп жатырмыз. Бұл ретте сығымдау және қайта газдандыру жөніндегі тиісті инфрақұрылым құрылысына тиісті инвестициялар салу талап етілетінін атап өту қажет.

**Газбен жабдықтаудың баламалы нұсқасы ретінде «Сарыарқа» магистральдық газ құбырынан газ жеткізу болып табылады.**

Қазіргі уақытта «АстанаГаз ҚМГ» АҚ-ның Ақмола және Солтүстік Қазақстан облыстарын газдандыруды көздейтін «Сарыарқа» магистральдық газ құбырының 2-3-кезеңдерінің құрылысы бойынша техникалық-экономикалық негіздемеге түзету енгізілді. Мемсараптама алудың күтілетін мерзімі - а. ж. маусым.

*Анықтама:*

*Материалдардың қымбаттауын ескере отырып, ұзындығы 483 км «Сарыарқа» магистральдық газ құбырының II-III кезеңдері құрылысының болжамды құны* ***165 млрд.теңгені*** *құрайды (103,6 млрд. теңге болды).*

**Құрметті депутаттар,** Шығыс Қазақстан облысы мен солтүстік өңірлерді газдандырудың оңтайлы нұсқасы мынадай критерийлерге негізделетін болады:

* газдандырудың сенімділігі, тұрақтылығы және тұтынушылар үшін газдың барынша қолайлы бағасы;
* ресурстық базаның болуы;
* барынша әлеуметтік-экономикалық әсерге қол жеткізу;
* әлемдегі соңғы жағдайларды ескере отырып, энергетикалық қауіпсіздікті қамтамасыз ету.

Аталған бағыттағы жұмыс белсенді фазада.

**11-Слайд Газбен жабдықтау объектілерін беру**

Газбен жабдықтау объектілерінің негізгі бөлігін жергілікті атқарушы органдар бюджет қаражаты есебінен мердігер ұйымдармен шартқа қол қою арқылы салынады және одан кейін КазақГазға одан әрі пайдалану үшін берілуі қажет.

Бүгінгі күні, жергілікті атқарушы органдар салған газбен жабдықтау объектілері мынадай схема бойынша пайдаланушы ұйымдардың теңгеріміне беріледі: Жергілікті атқарушы орган – ҚР ҚМ Мемлекеттік мүлік және жекешелендіру комитеті – «Самұрық-Қазына» ҰӘҚ» АҚ.

2020 жылғы жағдай бойынша, республика бойынша тапсырылмаған объектілердің жалпы саны **1 227** объекті болды, олардың құны шамамен **302,1 млрд.теңгені** құрады.

Бүгінгі таңда мемлекеттік органдар мен ұйымдардың бірлескен жұмысының қорытындысы бойынша жалпы құны   
**107,4 млрд теңге** болатын **491** объектіні беру бойынша Қазақстан Республикасы Үкіметінің қаулылары әзірленіп, қабылданды.

Осылайша, бүгінгі күні республика бойынша тапсырылмаған объектілер саны **736** объектіні құрайды, олардың құны **194,7** млрд теңге.

Сонымен қатар, газбен жабдықтау объектілерін салу барысында жіберілген бұзушылықтар және ол мүлікті бағалаудың ұзақ процедураларының фактілері бар екенін атап өту қажет.

**Газбен жабдықтау объектілерін беруді жеделдету және газбен жабдықтау объектілерін қауіпсіз пайдалану үшін:**

1. ЖАО пайдаланушы пайдаланушы ұйымдармен бірлесіп, ақауларды/ескертулерді жою және құқық белгілейтін құжаттамаларды қалпына келтіру/дайындау жөніндегі жұмысты жандандыру;
2. ҰЭМ-ге пайдаланушы ұйымдарға сенімгерлік басқаруға берілген газбен жабдықтау объектілеріне жұмсалған шығындарды өтеу үшін оларды ұлғайту мүмкіндігімен пайдаланушы ұйымдардың қолданыстағы тарифтерін жыл сайын қайта қарауға мүмкіндік беретін қолданыстағы заңнамаға өзгерістер енгізу мүмкіндігін қарастыру;
3. Қаржы министрлгіне мүлікті Қордың теңгеріміне беру үшін оларды бағалау рәсімін жеделдету қажет;
4. Қаржы министрлігіне Бюджет кодексіне газбен жабдықтау объектілерін Республикалық бюджеттен қаржыландыру жөніндегі өкілеттікті Ұлттық оператор ҚазақГазға беру бөлігінде өзгерістер енгізу мүмкіндігін қарастыру қажет.

**12-Слайд Газ тасымалдау жүйесінің жағдайы мен проблемалары**

Энергетика министрлігі мен «QazaqGaz» Ұлттық компаниясының тағы бір міндеті магистральдық газ құбырларын жаңғырту болып табылады.

Негізгі газ тасымалдау инфрақұрылымы негізінен Кеңес заманында салынған және қауіпсіз пайдалануды қамтамасыз ету үшін үлкен инвестицияны қажет етеді. Бірқатар газ құбырлары, оның ішінде Батыс өңірінің газ құбырлары қазіргі уақытта толық қуатта жұмыс істейді және отандық газды елдің тұтынушыларына тұрақты жеткізуді қолдау үшін жаңа қуаттар салу талап етіледі.

Атырау, Маңғыстау және Ақтөбе облыстарында газ тасымалдау жүйесінің қатты тозуына байланысты газды нақты тасымалдау учаскелердегі рұқсат етілген қысымдармен шектелген.

Газ маусымдық тұтыну өнімі болып табылатынын ескере отырып, тұтынудың ең жоғары кезеңдерінде, яғни жылу берілетін қысқы кезеңдерде жұмыс істеп тұрған «Бейнеу-Жаңаөзен»,   
«Мақат-Солтүстік Кавказ», «Жаңажол-Ақтөбе» сияқты негізгі магистральдық газ құбырлары және Ақтөбе қаласындағы газ бұру құбыры ең жоғары өткізу қабілеті режимінде пайдаланылады.

Осылайша, газ тасымалдау жүйесін жаңғыртуға және кеңейтуге елеулі қаражат салу қажет.

Бүгінгі күні газ құбырларының ағымдағы жай-күйін растау үшін ҚазақГаз «ILF Consulting» халықаралық аудиторлық компаниясын тарта отырып, техникалық аудит жүргізуде, оның нәтижесінде газ тасымалдау жүйесін жаңғыртуға қажетті қаражат айқындалатын болады. Нәтижелер **ағымдағы жылдың екінші тоқсанында** күтіледі.

Тұтынушыларға газды үздіксіз және қауіпсіз жеткізуді қамтамасыз ету мақсатында жергілікті атқарушы органдар мен ҚазақГаз мынадай инвестициялық жобаларды іске асыруды жоспарлап отыр:

1. Маңғыстау облысының МТҚ-сын жаңғырту;
2. «Мақат-Солтүстік Кавказ» магистральдық газ құбыры лупингінің құрылысы;
3. Ақтөбе қаласында магистральдық газ құбырының 3-желісінің құрылысы;
4. «Жаңажол-Ақтөбе» магистральдық газ құбырының 2-желісін салу;

Жобалардың жалпы құны **500,5 млрд.теңге.**

Жобаларды Қазақгаздың меншікті қаражаты және бюджет қаражаты есебінен іске асыру қарастырылады .

**13-Слайд Қазақстан Республикасының газ саласын дамытудың кешенді жоспары**

Мемлекет басшысы мен Үкіметтің тапсырмасын орындау үшін Министрлік газ саласын дамытудың Кешенді жоспарының жобасын пысықтап, Үкіметке енгізді.

Жақын уақытта Үкімет қаулысымен бекітілетін болады.

Тұтастай алғанда, Министрлік мүдделі мемлекеттік органдармен бірлесіп, Кешенді жоспардың барлық негізгі бағыттары, оның ішінде елдің тауарлық газдағы ресурстық базасын ұлғайту, газдандырудың бас схемасын өзектендіру, газ тасымалдау инфрақұрылымын жаңғырту және газға баға белгілеу моделін жетілдіру бойынша жұмыс жүргізуде.

**14-Слайд СҰЙЫТЫЛҒАН МҰНАЙ ГАЗЫ**

Қазақстанда ішкі нарықтың қажеттіліктерін өтеу үшін сұйытылған газдың жеткілікті ресурсы бар және газ бойынша нетто-экспорттаушы болды. Бұл ретте газ өндіру өспейді, ал тозған зауыттардың жиі жөнделуі сұйытылған газдың жалпы өндірілуінің төмендеуіне алып келеді.

Әлемдік тәжірибеде сұйытылған газдың бағасы мұнай бағасымен байланысты және бензин бағасының шамамен   
70%-ын құрайды. Мысалы, АИ-92 бензинінің құны 182 тг/л болғанда, сұйытылған мұнай газының нарықтық құны шамамен 127 тг/л құрауы тиіс. Сұйытылған газдың аса төмен бағалары жағдайында газдағы автокөліктер саны жыл сайын өсіп келеді. Бүгінгі күні мемлекеттік реттеуге жататын өндірілетін газдың барлық көлемі Министрлік бекіткен көтерме сауда бағасы бойынша ішкі нарыққа жеткізіледі.

Қазіргі уақытта ішкі нарықтағы бағаны тұрақтандыру мақсатында Үкімет зауыттан көтерме жіберу бағасын 1 тонна үшін 28 мың теңге немесе 1 литр үшін 16 теңге деңгейінде бекітті.

Тиісінше, төмен бағалар оның өндірісінің өсуін ынталандырмайды, өйткені өндірушілер қазіргі уақытта шығынға ұшырайды және ұзақ уақыт бойы қазіргі жағдайға төтеп бере алмайды.

***Анықтама:***

**СМГ өндіру көлемі, мың тн**

|  |  |
| --- | --- |
| **Өндірушілер атауы** | **2021ж. фактісі** |
| ПМХЗ | 331 |
| ПҚОП | 322 |
| АМӨЗ | 127 |
| «ҚазГӨЗ» ЖШС | 177 |
| ТШО | 1 450 |
| ЖГӨЗ | 528 |
| Қазгермунай | 84 |
| Жайықмұнай | 63 |
| Казақойл-Ақтөбе | 30 |
| АГӨЗ | 12 |
| Саутс-Ойл | 4 |
| «GasProcessingCompany» ЖШС | 4 |
| **Барлығы** | **3 170** |

**15-Слайд СМГ БОЙЫНША ҚЫСҚА МЕРЗІМДІ ЖӘНЕ ҰЗАҚ МЕРЗІМДІ ШАРАЛАР**

2022 жылғы қаңтарда ҚР Бәсекелестікті қорғау және дамыту агенттігі сұйытылған мұнай газын бөлшек саудада өткізуге   
180 күнтізбелік күнге мемлекеттік бағалық реттеуді *(ағымдағы жылғы 1 шілдеге дейін)* енгізді.

180 күн өткеннен кейін газ бағасының күрт өсуін болдырмау үшін ҚР Энергетика министрлігі Мемлекеттік кірістер комитетімен бірлесіп, Қазақстан Республикасының ішкі нарығында сатылатын сұйытылған мұнай газының айналымын бақылайтын болады.

Сонымен қатар, Министрлік «Газ және газбен жабдықтау туралы» ҚР Заңына түзетулер топтамасын әзірледі, онда ҚР ЭМ-нің сұйытылған газға шекті бөлшек сауда бағаларын белгілеу бойынша құзыреті көзделетін болады.

Заңнамаға тиісті түзетулер әзірленіп, «Кейбір заңнамалық актілерге Мемлекет Басшысының тапсырмаларын іске асыру мәселелері бойынша өзгерістер мен толықтырулар енгізу туралы» Заң жобасы бойынша Қазақстан Республикасы Парламентінің Мәжілісіне жіберілетін болады.

Сондай-ақ, 2023 жылдың 1 қаңтарынан бастап тауар биржасына шығу қарастырылуда.

Қазіргі уақытта Үкімет ұзақ мерзімді баға тұрақтылығын қамтамасыз ету және сұйытылған газға, оның ішінде биржалар арқылы бағалардың алыпсатарлық ауытқуына жол бермеу бөлігінде жүйелі шараларды әзірлеу бойынша жұмыс жүргізуде.

**16-Слайд Сұйытылған мұнай газының айналымын бақылау**

Мемлекеттік органдар тарапынан бөлшек сауда бағаларын реттеу тетігінің болмауына байланысты 180 күн өткеннен кейін соңғы тұтынушылар үшін сұйытылған мұнай газы бағасының өсу тәуекелдері бар.

Көлем тапшылығының негізгі себептерінің бірі көлеңкелі экспорт болып табылады, бұл кейіннен халық үшін сұйытылған мұнай газының жетіспеуіне және бағаның негізсіз өсуіне алып келеді. Қазіргі уақытта Министрліктің ішкі нарықтағы сұйытылған мұнай газының айналымы мен көлеңкелі экспортқа жедел (нақты уақыт режимінде) мониторинг жүргізуге өкілеттігі жоқ.

Осыған байланысты:

- көлікке ілеспе жүкқұжаттарын (КІЖ) ресімдеуге міндетті тауарлар тізбесіне сұйытылған мұнай газын енгізу бойынша жұмыстар жүргізілуде;

- Қазақстан аумағында сұйытылған мұнай газын өткізу кезінде чектер беру мәніне сұйытылған мұнай газын өткізетін автогаз құю станциясында бақылау-кассалық машиналардың (БКМ) болуына қойылатын талаптарды күшейту бойынша жұмыстар жүргізілуде;

- фискалдық деректер операторына (ФДО) және көлікке ілеспе жүкқұжат негізінде сұйытылған мұнай газының субъектілеріне қашықтан қол жеткізуді Министрлікке ұсыну мүмкіндігі қарастырылуда.

**17-Слайд Мұнай-газ-химия өндірісі**

Мұнай және газ өндіруші елдердің экономикасын әртараптандыру мұнай-химия өнеркәсібін құру арқылы жүзеге асырылады, сол арқылы қосылған құн тізбегін ұзарту әлемдік үрдіс болып табылады.

Мұнай-газ-химия бөлігінде бүгінде майлау материалдары, полипропилен, метил-трет-бутил эфирі, бензол және параксилол өндірілуде.

2021 жылдың қорытындысы бойынша мұнай-газ-химия өнімдерін өндіру көлемі **190 мың тоннаны** құрады

*Анықтама:*

*2020 жылы МГХ өнімдерінің өндіріс көлемі 360 мың тоннаны құрады. 2021 жылы өндіріс көлемінің төмендеуі «АМӨЗ» ЖШС жоспардан тыс тоқтауына байланысты (қаңтар).*

Салада 2021 жылы белгілі бір нәтижелер болды, атап айтқанда, Шымкент қаласында қуаты 57 мың тонна октан күшейткіш қоспалар өндіру зауыты және қуаты   
54 млн.м3 және 34 млн. м3 құрғақ сығылған ауа техникалық газдарын шығаратын қондырғы іске қосылды. Сондай-ақ, Атырау облысындағы арнайы экономикалық аймақтың инфрақұрылымдық нысандары толығымен іске қосылды.

Қуаттылығы жылына 500 мың тонна полипропилен өндіретін бірінші газ химия кешенінің құрылыс-монтаждау жұмыстары аяқталды.

**18-Слайд Мұнай-газ-химия өнеркәсібін дамыту**

Экономика құрылымындағы өңдеуші өнеркәсіптің үлесін арттыру және мұнай-газ-химия саласындағы импортты алмастыруды қамтамасыз ету мақсатында басқа да бірқатар ірі жобалар іске асырылатын болады.

Атап айтқанда, ағымдағы жылы қуаты **жылына** **500 мың тонна** полипропилен өндіретін зауытты іске қосу жоспарланған. Осы жылдың өзінде зауыт шамамен **110 мың тонна** полипропилен шығаруды жоспарлап отыр.

*Анықтама:*

*Жобаның жалпы прогресі 98% құрайды. Бүгінде іске қосу-жөндеу жұмыстары жүргізілуде.*

Сонымен қатар терефталь қышқылы мен қуаты жылына шамамен 1 млн.тонна полиэтилентерефталат, қуаты жылына 1,25 млн. тонна полиэтилен және қуаты жылына 186 мың тонна бутадиен өндіру жөніндегі ірі жобаларды іске асыруға назар аударылатын болады.

Полиэтилен жобасы бойынша стратегиялық әріптес анықталды, яғни өткен жылдың қараша айында оларды ресейлік СИБУР компаниясымен бірлесіп жүзеге асыру туралы тиісті құжаттарға қол қойылды. Бүгінгі таңда полиэтилен жобасы бойынша базалық жобалау жұмысы, сондай-ақ ТШО-мен оны шикізатпен қамтамасыз ету бойынша келіссөздер жүргізілуде.

Терефталь қышқылы мен полиэтилентерефталат жобасы бойынша әлеуетті инвестормен бірлесіп іске асыру туралы келіссөздер аяқталу сатысында және барлық жобалық құжаттамалар әзірленді.

*Анықтама:*

*Терефталь қышқылы мен полиэтилентерефталат жобасы бойынша инвесторлардың талаптарын ескере отырып, жобаның ТЭН-і әзірленді, ЖСҚ әзірлеуге техникалық тапсырмалар дайындалды, жобаны бірлесіп іске асыру туралы «СИБУР» ЖАҚ және «Алмекс Холдинг» АҚ инвестициялық комитеті өткізілді.*

*«СИБУР» ЖАҚ пікірі бойынша параксилолды зауытқа үздіксіз жеткізу тәуекелі бар. Өйткені соңғы 3 жылда АМӨЗ хош иісті көмірсутектерін өндіру кешені ешқашан толық қуатында жұмыс істемеген (2016 жылы іске қосылған). Осыған байланысты тағы бір серіктес ретінде «ҚазМұнайГаз «ҰК» АҚ жобасына кіру нұсқасы қарастырылуда деген шешім қабылданды. Қазіргі уақытта «ҚазМұнайГаз «ҰК» АҚ-мен үшжақты келіссөздер жүргізілуде. Шешім қабылдау мерзімі 2022 жылдың бірінші тоқсаны*

Енді бутадиен жобасына тоқталғым келеді. Жобаны ресейлік «Татнефть» ЖАҚ жүзеге асырады.

Қазақстан тарапы алған міндеттемелер орындалды, атап айтқанда Теңіз кен орнынан қолайлы баға бойынша шикізатты ұзақ мерзімді жеткізу туралы уағдаластықтарға қол жеткізілді. Жақын арада тиісті келісімдерге қол қойылады.

Мұнай-газ-химия өнімдерінің негізгі түрлерін ішкі нарықта өндіру мен тұтынудың болжамды теңгеріміне сәйкес, біз майлау материалдарын қоспағанда, 2030 жылға дейін ішкі нарықтың қажеттіліктерін толық жабуды жоспарлап отырмыз.

Осылайша, жоғарыда аталған жобаларды іске асыру тек импортты алмастыруға ғана емес, елдің экспорттық әлеуетін дамытуға да ықпал ететін болады.

**Құрметті депутаттар, құрметті Балайым Туғанбайқызы,** проблемалық мәселелерді шешуге және газ саласын тиімді дамытуға бағытталған ұсынылған тәсілдерді қолдауларыңызды сұраймыз.

**Баяндама аяқталды.**

**Назарларыңызға рақмет.**